<classify> UAMUZI wa Rais Uhuru Kenyatta wa kuzika tofauti zake na Raila Odinga na makundi mengine ya kisiasa, umetajwa kubadilisha kabisa upepo wa kisiasa uliokuwa umezoeleka nchini hapa.Tangu miaka ya nyuma, ilikuwa nadra kushuhudia chaguzi zikifanyika bila machafuko kutokana na chuki za kisiasa, ukabili na kadhalika. Lakini hali hiyo inaonekana kubadilika kwa kasi na Wakenya kuchukuliana kama ndugu, tangu Rais Kenyatta alipoamua kujishusha na kuhubiri amani kila kukicha.Na katika kusisitiza hilo, hivi karibuni katika hotuba yake ya mwaka ya hali ya nchi, Rais Kenyatta aliwataka watu wote ndani ya chama chake ambao hawakubaliani na kile anachokifanya kwa maslahi ya nchi watafute vyama vingine vinavyokumbatia ukabila na fujo.Kabla ya hotuba hiyo, awali katika hotuba yake wakati alipoapishwa kushika madaraka mwaka 2013, Rais Kenyatta aliahidi kulishughulikia suala la ukabila ambalo alilitaja kuwa kama saratani katika damu ya wananchi wa Kenya. Wachambuzi wanasema katika utekelezaji wa suala hilo la kuondoa ukabila nchini humo ndipo aliamua kumaliza uhasama kwa upande wa viongozi wakuu wa taifa hilo ambapo alianza yeye na kinara wa upinzani, Odinga ambao ndicho kioo kwa wafuasi wao.  <topic>: KITAIFA 